**З А П О В Е Д**

**№ РД 09-1228**

**София, 29.11.2024 г.**

На основание чл. 25, ал. 4 от Закона за администрацията, чл. 21, ал. 3, ал. 6 и 7 от Закона за прилагане на Общата организация на пазарите на земеделски продукти на Европейския съюз и чл. 43, ал. 1, т. 1 от Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица, доклад от Деян Стратев - заместник-министър на земеделието и храните - с рег. индекс № 93-6377/29.11.2024 г. и във връзка със заявление с рег. № АО-1798/27.09.2024 г., заявление с рег. № АО-1798/19.11.2024 г., издадени от ИА „Българска служба за акредитация“: Заповед № А 435/18.11.2024 г. и Сертификат за акредитация с рег. № 14 ОСП от 18.11.2024 г., валиден до 18.11.2028 г.

**Н А Р Е Ж Д А М:**

I. Разрешавам на „Био Сертификейшън“ ЕООД, ЕИК 203598067, със седалище и адрес на управление: гр. Пловдив, Южна промишлена зона, бул. „Кукленско шосе“ № 30, ет. 4 да упражнява дейност като контролиращо лице по смисъла на чл. 39 от Регламент (ЕС) № 2024/1143 на Европейския парламент и на Съвета от 11 април 2024 година относно географските означения за вина, спиртни напитки и селскостопански продукти, както и за храните с традиционно специфичен характер и незадължителните термини за качество за селскостопанските продукти, за изменение на регламенти (ЕС) № 1308/2013, (ЕС) 2019/787 и (ЕС) 2019/1753 и за отмяна на Регламент (ЕС) № 1151/2012 (ОВ L 2024/1143, 23.4.2024 г.) (Регламент (ЕС) № 2024/1143), в съответствие с чл. 18, ал. 1 от Закона за прилагане на Общата организация на пазарите на земеделски продукти на Европейския съюз, за осъществяване на контрол за съответствие със спецификацията на Защитено наименование за произход (ЗНП) „Българско кисело мляко“, ЗНП „Българско бяло саламурено сирене“, ЗНП „Странджански манов мед“/„Манов мед от Странджа“, Защитено географско указание (ЗГУ) „Горнооряховски суджук“, ЗГУ „Българско розово масло“, Храна с традиционно специфичен характер (ХТСХ) „Филе Елена“, ХТСХ „Луканка Панагюрска“, ХТСХ „Роле Трапезица“, ХТСХ „Кайсерован врат Тракия“, ХТСХ „Пастърма говежда“, ХТСХ „Луканка Троянска“ и ХТСХ „Суджук Търновски“.

Заповедта да се съобщи на заявителя и на заинтересованите лица по реда на Административнопроцесуалния кодекс.

Настоящата заповед да се доведе до знанието на съответните лица за сведение и изпълнение.

**МИНИСТЪР:**

**Д-Р ГЕОРГИ ТАХОВ**